
Бүген Татарстан Республикасы Президенты Рөстәм Миңнеханов Санкт-Петербург тау университетында булды. Ул югары уку йортының иң заманча җиһазландырылган лабораториясе эше белән танышты, шулай ук Санкт-Петербург тау университеты ректоры һәм университетның җитәкчелек составы вәкилләре белән очрашты.

Очрашуда ЮНЕСКО эгидасы астында тау-техник белем бирүдә халыкара компетенцияләр үзәге кысаларында проектларны гамәлгә ашыру, 2022 елда Казанда һәм Санкт-Петербургта Бөтендөнья мирасы комитетын уздыру, «Җир асты байлыклары»консорциумы проектлары буенча Татарстан Республикасы университетлары белән хезмәттәшлек итү турында фикер алыштылар. Моннан тыш, нефть-газ эше өлкәсендә «Татнефть» ГАҖ һәм башка фәнни үзәкләр белән уртак фәнни проектларны гамәлгә ашыру, Иннополис Университетының Санкт-Петербург тау университеты белән хезмәттәшлеге мәсьәләләре дә кузгатылды.

Шунда ук Татарстанда минераль чимал комплексы өлкәсендә компетенцияләр төбәк үзәген булдыру турында килешүгә кул куелды.

"Безнең уртак эш планнарыбыз зур, - диде Рөстәм Миңнеханов вуз җитәкчелеге белән аралашу вакытында. - Безнең делегация составында Татарстан Мәгариф һәм фән министрлыгы, Казан федераль университеты, Иннополис Университеты вәкилләре бар. Тау университеты – бөтен илебезнең байлыгы. Чимал базасы-бөтен икътисадыбызның нигезе. Татарстан - нефтьле республика, без 1943 елдан нефть чыгару белән шөгыльләнәбез, һәм без тау университетында күргәннәребез безнең өчен, нефть тармагы өчен дә, башка юнәлешләрдә дә профессиональ кызыксыну уята".

Рөстәм Миңнеханов ассызыклаганча, Татарстанда минераль-чимал комплексы өлкәсендә компетенцияләр үзәген булдыру Санкт-Петербург тау университеты мөмкинлекләрен һәм тәҗрибәсен максималь рәвештә кулланырга мөмкинлек бирәчәк. Без моның белән бик кызыксынабыз, дип белдерде ул.
Рөстәм Миңнеханов Санкт-Петербург тау университетында булды